**BMW Z3** on kaheistmeline sportauto, mida tootis BMW aastatel 1996–2002. Z3 ehitati E36 kolmese põhjal, rotster kandis tähist **E36/7** ja kupee **E36/8**. See oli BMW esimene masstoodangus Z-auto, esimest Z-autot (Z1) toodeti 1989–1991 vaid 8000 eksemplari.

Rotsteri arendus algas 1991. aastal, disaineriks oli Joji Nagashima, lõppdisain kinnitati 1993. aastal. Saksamaal sai BMW disainipatendi 2. aprillil 1994, USAs 27. septembril 1994. Auto esitlus toimus 12. juunil 1995 BMW North America videopressiteates, tootmine algas 20. septembril 1995. Z3 oli BMW esimene auto, mis toodeti täielikult väljaspool Saksamaad – tootmine toimus USAs Lõuna-Carolina osariigis Greeri linnas vastavatud BMW USA tehases.

Esimesed autod olid kõik rotsterid ja neljasilindriste mootoritega – saadaval oli M43 1.8-liitrine 8 klapiga (115 hj), 43700 DEMI ja M44 1.9-liitrine 16 klapiga (140 hj), 48700 DEMI. USAs müüdi ainult 1.9-liitrist, hinnaks 28750 dollarit. 1997. aastal lisandusid ridakuued: 2.8-liitrine M52 (193 hj) E36 328i-lt (61300 DEMI) ja M Roadster/M Coupe 3.2-liitrine S50 (321 hj) E36 M3lt (91500 DEM). USA turul müüdi M-variante S52 mootoriga, mille võimsus oli aga vaid 240 hj.

1998. aastast oli Z3 saadaval ka kupeena. Selle iseäraliku profiili tõttu nimetasid kriitikud seda "klounisaapaks" või leivaautoks, Saksamaal kasutati nimetust trennitossud (*turnschuh*). Kupeed võis saada ainult võimsaimate mootoritega (2.8, 3.0, M). 1.8-liitrise mootori vahetas välja uus 1.9-liitrine M43, võimsus kasvas minimaalselt (118 hj). USAs tuli uus keskmudel Z3 2.3 E36 323i mootoriga, mis vaatamata mudelinimele oli siiski 2494 cm³ kubatuuriga, võimsusega 170 hj. 1999. aastal vahetas 16 klapiga 1.9-liitrise välja reaskuuene kaheliitrine M52, võimsusega 150 hj.

Suurem mootoriuuendus toimus 2000. aasta lõpus, kui see toimus ka E36 väljavahetanud E46 kolmesel. M52 mootorid vahetasid välja M54 mootorid. Kaheliitrise M52 asemele tuli 170 hj M54 2.2, 2.8-liitrise vahetas välja 231 hj kolmeliitrine, USAs vahetas 2.3 mudeli välja 2.5, nüüd 192 hj. Ka S50 ja S52 M-autode asemele tuli nüüd korraga nii Euroopas kui ka USAs E46 M3lt pärit S54, võimsusega 325 hj (20 hj vähem kui M3l).

20. aprill 2001 seisuga maksis Eestis Z3 1.8 374700, 2.2 428100, 3.0 497300, 3.0 Coupe 499500, M Roadster 709800 ja M Coupe 724800 krooni.

Viimane Z3 toodeti 28. juunil 2002. Viimastest autodest maksid mais 2002 Z3 1.9i 25600, 2.2i 29000 ja 3.0i 34900 eurot (kupee 35000 eurot). USAs maksis Z3 2.5 31300, 3.0 37900 (kupee 37700) ja M Roadster 45990 dollarit (M Coupe 44990). Z3 vahetas välja Z4 (E85).

Vahetult enne auto väljalaskmist sõitis Z3ga James Bond (Pierce Brosnan) filmis "007 ja Kuldsilm". See oli osa BMW kolme filmi lepingust Bondi frantsiisiga, mis kestis kuni 1999. aasta filmini "007 ja liiga kitsas maailm". Bondi autol olid ka Stingeri raketid, langevarjuga pidurdussüsteem ja radariskänner. Filmis sõidab Bond Z3ga vaid ligi 30 sekundit Kuubal, enne kui vahetab selle lennuki vastu. Bondi-fännidele polnud aga meele järele BMW lihtlabane *product placement*, eriti kuna filmis ei kasutatud kordagi auto vidinaid, mida tavapäraselt on Bondi-autode puhul alati tehtud. See viga parandati järgmises Bondi-filmis "007 ja igavene homne", kus Bondi järgmine auto – E38 750i – sai palju suurema rolli. Samas aitas filmi edu ka autot müüa – auto müügiletuleku ajaks oli müüdud juba rohkem kui 15000 autot. Filmimiseks andis BMW Eon Productionsile jaanuaris 1995 kaks sinist prototüüpi.

Viited
------

1. ↑  Bangle, Chris (1. jaanuar 2001). "How BMW Turns Art into Profit". *Harvard Business Review*. ISSN 0017-8012. Vaadatud 2. juunil 2023.
2. ↑  "DPMAregister | Designs – Registerauskunft". *register.dpma.de*. Vaadatud 2. juunil 2023.
3. ↑  Boeriu, Horatiu (6. juuli 2015). "The beautiful BMW Z3 Roadster – Photoshoot". *BMW BLOG* (Ameerika inglise). Vaadatud 2. juunil 2023.
4. ↑  "BMW Classic – Recherche-Client". *bmw-grouparchiv.de*. Originaali arhiivikoopia seisuga 7. aprill 2023. Vaadatud 2. juunil 2023.
5. ↑  DeMattia, Nico (7. aprill 2023). "Could This BMW Z3 M Roadster Be Your Ticket to Weekend Fun?". *BMW BLOG* (Ameerika inglise). Vaadatud 2. juunil 2023.
6. ↑  Gent, James (27. august 2013). "BMW Z3 M Coupé. Bahrain. Bread van rakes in the dough". *crankandpiston.com* (Ameerika inglise). Vaadatud 2. juunil 2023.
7. ↑  "Gebrauchtwagen-Test: BMW Z3 Coupé (1998–2002) – AUTO BILD". *autobild.de* (saksa). 22. august 2002. Vaadatud 2. juunil 2023.
8. ↑  "United Motors: mudelid Z Seeria roadster". *web.archive.org*. Vaadatud 4. märtsil 2024.
9. ↑  "United Motors: mudelid Z Seeria coupe". *web.archive.org*. Vaadatud 4. märtsil 2024.
10. ↑  "United Motors: mudelid M Seeria roadster". *web.archive.org*. Vaadatud 4. märtsil 2024.
11. ↑  "United Motors: mudelid M Seeria coupe". *web.archive.org*. Vaadatud 4. märtsil 2024.
12. ↑  "Timeline: BMW in Spartanburg | GoUpstate.com | Spartanburg, S.C." *web.archive.org*. 2. mai 2008. Originaali arhiivikoopia seisuga 2. mai 2008. Vaadatud 2. juunil 2023.
13. ↑  "Karen Sortito dies at 49; marketing exec negotiated product tie-ins to Bond movies". *Los Angeles Times* (Ameerika inglise). 15. detsember 2010. Vaadatud 2. juunil 2023.